Caseus et panis sunt optima fercula sanis
Caseus et panis sunt optima fercula sanis (hexametrum Latinum) est sententia de regimine saepissime aevo medio citata, verbis paullo variis: videmus interdum Caseus et panis sunt medicina sanis. In Regimine sanitatis Salernitano reperitur: Caseus et panis, bonus est cibus hic bene sanis. In opere ab Iohanne Fischart anno 1575 edito, cuius titulus est Affentheurlich naupengeheurliche Geschichtklitterung, eadem sententia macaronice exprimitur: Caseus und panis sind köstliche fercula sanis. Proverbia haud dissimilia aliis linguis reperiuntur: Theodisce: Käs und Brot macht Wangen rot. Suecice: Ost och bröd gör kinden röd. Verba Anglice bread and cheese, quibus Latine correspondent "caseus et panis", coniunguntur ad "cibum vilem seu quotidianum" significandum. Inde orta est locutio olim communis Bread and cheese and kisses.